Hvad angår en afgørelse om afslag på aktindsigt, der delvist henviser til grunde, som er anført i en bekræftende afgørelse, der er truffet efter en tidligere begæring om aktindsigt, kan en sådan henvisning ikke tilsidesætte begrundelsespligten, for så vidt som den oprindelige afgørelse og den bekræftende afgørelse i den første procedure blev truffet i en sammenhæng, som er den, der fremsætter begæringen, bekendt, vedkommende var blevet gjort bekendt med den bekræftende afgørelse i den første procedure før indgivelsen af begæringen om aktindsigt i den anden procedure, og vedkommende var i stand til at gøre sig bekendt med de grunde til afslaget på aktindsigt, som blev påberåbt over for denne, og anfægte dem for Unionens retsinstanser.

Hvad angår den forpligtelse, som påhviler en institution, der helt eller delvist afslår en begæring om aktindsigt, til at gøre den, der har fremsat begæringen, opmærksom på de retsmidler, der er til rådighed, kan det ikke lægges til grund, at tilsidesættelse af denne forpligtelse udgør et retsstridigt forhold, der vil kunne medføre annullation af afgørelsen om afslag i denne henseende under omstændigheder, hvor der i denne afgørelse henvises til begrundelsen i den bekræftende afgørelse, der er truffet efter en tidligere begæring om aktindsigt, og hvor den, der har fremsat begæringen, har kunnet gøre sig bekendt med de retsmidler, der var til rådighed til prøvelse af den anfægtede afgørelse, og anlægge et annullationssøgsmål.

For så vidt angår den generelle formodning for fortrolighed med hensyn til dokumenterne i Kommissionens administrative sagsakter vedrørende en procedure i henhold til artikel 101 TEUF kan denne formodning finde anvendelse uafhængigt af antallet af dokumenter, der er omfattet af begæringen om aktindsigt. I denne henseende er anvendelsen af generelle formodninger for fortrolighed blevet anerkendt uafhængigt af antallet af dokumenter, der er omfattet af begæringen om aktindsigt, og også når blot et enkelt dokument er genstand for begæringen. Det er således et kvalitativt kriterium, nemlig det forhold, at dokumenterne vedrører den samme procedure, som afgør anvendelsen af den generelle formodning for afslag, og ikke et kvantitativt kriterium, dvs. det større eller mindre omfang af dokumenter, der er omfattet af begæringen om aktindsigt. Uanset antallet af dokumenter, der er genstand for begæringen om aktindsigt, kan der ikke gives aktindsigt i dokumenter vedrørende en procedure i henhold til artikel 101 TEUF uden at tage hensyn til de samme strenge regler for behandlingen af oplysninger, der indhentes eller nedfældes inden for rammerne af en sådan procedure, som er fastsat i forordning nr. 1/2003 og nr. 773/2004 om Kommissionens gennemførelse af procedurer i henhold til artikel 101 TEUF og 102 TEUF.

Den generelle formodning for fortrolighed, der gælder for dokumenter i de administrative sagsakter vedrørende en procedure i henhold til artikel 101 TEUF, beror endvidere i det væsentlige på en fortolkning af de undtagelser, som er fastsat i artikel 4 i forordning nr. 1049/2001 om aktindsigt i Europa-Parlamentets, Rådets og Kommissionens dokumenter, som tager hensyn til de strenge regler for behandlingen af oplysninger, der indhentes eller nedfældes inden for rammerne af en sådan procedure, som er fastsat i forordning nr. 1/2003 og nr. 773/2004 om Kommissionens gennemførelse af procedurer i henhold til artikel 101 TEUF og 102 TEUF. Med andre ord hviler denne formodning på den forudsætning, at der i forbindelse med den pågældende procedure er fastsat en specifik ordning for aktindsigt. På grund af eksistensen af denne ordning må det antages, at udbredelsen af sådanne dokumenter i princippet ville kunne have indvirkning på formålet med den procedure, hvori de indgår.

Følgelig er den omstændighed, at det dokument, der er begæret aktindsigt i, indgår i de administrative sagsakter vedrørende en procedure i henhold til artikel 101 TEUF, tilstrækkelig til at begrunde anvendelsen af formodningen for fortrolighed af dokumenterne vedrørende en sådan procedure, uafhængigt af antallet af dokumenter, der er omfattet af begæringen.

(jf. præmis 71-74)